Okresná prokuratúra Michalovce 
Nám. Slobody 3, 071 01 Michalovce 1 	

Sp. zn. : Pv 1049/11/8807	Michalovce, 16.2.2012
EEČ : 2-66-16-2012

U Z N E S E N I E

Trestná vec:	obvinený XXXXX 
Prečin:	prečin zanedbania povinnej výživy podľa § 207 odsek 1, odsek 3 písmeno b) Trestného zákona

Rozhodol: 	prokurátor Okresnej prokuratúry Michalovce
Rozhodnutie:
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
že v zmysle Zákona o rodine, ako otec maloletej dcéry XXXXX XXXXX, narodenej XXXXX, je povinný prispievať na jej výživu, pričom rozsah vyživovacej povinnosti mu bol určený právoplatným rozsudkom Okresného súdu Michalovce pod číslom 15Nc 510/2001-29 zo dňa 12.02.2002 tak, že na výživu maloletého dieťaťa má prispievať sumou 500,- slovenských korún (16,60 €) mesačne k rukám matky XXXXX, vždy do 15. dňa v mesiaci vopred, túto svoju povinnosť si v Michalovciach a inde úmyselne pravidelne neplní, a tak za obdobie od 31.01.2002 doposiaľ dlhuje XXXXX na výživnom sumu 56.400,- slovenských korún (1.872,14 €), 
Právna veta:
lebo zanikla trestnosť činu
Odôvodnenie:
  
Policajný orgán PZ, Okresného riaditeľstva PZ, Úradu justičnej a kriminálnej polície Michalovce uznesením sp. zn. ORP-3924/1-OSV-MI-2004 z 13.12.2004 začal trestné stíhanie pre trestný čin zanedbania povinnej výživy  podľa § 213 ods. 1 Tr. zákona, účinného do 31.12.2005 a následne uznesením zo dňa 27.12.2004  vzniesol obvinenie XXXXX pre trestný čin zanedbania povinnej výživy podľa § 213 odsek 1 Trestného zákona účinného do 31.12.2005, na tom skutkovom základe, ako je  to vyššie  uvedené. 

						 -  2  - 

 Po skončení vyšetrovania predložila vyšetrovateľka PZ spisový materiál s návrhom na zastavenie trestného stíhania pre vyššie uvedený trestný čin, prekvalifikovaný na prečin zanedbania povinnej výživy podľa § 207 odsek 1,3 písmeno b) Trestného zákona, z dôvodu uvedeného v  § 215 odsek 1 písmeno h) Trestného poriadku, pretože zanikla trestnosť činu, pre ktorý bolo trestné stíhanie začaté.

  Preskúmaním návrhu vyšetrovateľky PZ na zastavenie trestného stíhania a na vec sa vzťahujúceho spisového materiálu som sa s jej návrhom stotožnil.

Svedkyňa XXXXX, matka maloletej XXXXX XXXXX  uviedla, že  obvinený XXXXX jej postupne zaslal v šiestich splátkach celkom sumu 2.400,- €, čím celý dlh za stíhané obdobie uhradil a na výživnom jej už nič nedlhuje. Neplatením výživného dcéra netrpela núdzou. 

Na čísle listu 19-20 vyšetrovacieho spisu sú fotokópie bankových dokladov o zaplatení dlžného výživného obvineným na účet matky maloletej. 

	Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.

	Podľa § 86 písmeno a) Trestného zákona, trestnosť  trestného činu  zaniká  aj vtedy, ak ide o trestný čin zanedbania povinnej výživy podľa § 207, ak trestný čin  nemal trvalo nepriaznivé následky a páchateľ svoju povinnosť dodatočne splnil skôr než sa súd odobral na záverečnú poradu. 

 Keďže otec dieťaťa si dodatočne splnil svoju vyživovaciu povinnosť v celom rozsahu a zanedbanie vyživovacej povinnosti nemalo trvalo nepriaznivé následky, bolo preto potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ivan Tvarožek
prokurátor